**13-րդ շաբաթ**

**Ամսաթիվ՝ —————————**

**Կրթական հարթակ՝ 6-րդ**

**ՈՒսուցիչ՝** —————————————————

**Դասագիրք՝ «Մայրենի 5», Դավիթ Գյուրջինյան**

**Նախորդ դասի կրկնություն**

**Գրականություն – «Կարապը» Լեոնարդո դա Վինչի /էջ 50/**

* + - * *Վարժ կարդա պատմվածքը և քո բառերով հակիրճ ներկայացրու հիմնական գաղափարը:*
			* *Ինչպիսի՞ն էր կարապը։*
			* *Ի՞նչ լսեցին ձկները։*
			* *Ինչի՞ մասին էր կարապի երգը և ե՞րբ ավարտվեց այն։*
			* *Ճանաչու՞մ ես Լեոնարդո դա Վինչիին։ Ի՞նչ գիտես նրա մասին:*

**Բառագիտություն**

**Վերհիշել հետևյալ բառերի նշանակությունները՝**

* + - * *դյուրաթեք ——————————————*
			* *զննել ——————————————*
			* *սարսուռ ——————————————*
			* *ուռի ——————————————*
			* *թախծանուշ ——————————————*

**Վերհիշել հետևյալ բառերի հոմանիշները՝**

* + - * *զննել ——————————————*
			* *ձյունաճերմակ ——————————————*
			* *այժմ ——————————————*
			* *պարանոց ——————————————*
			* *անդորր ——————————————*

**Վերհիշել հետևյալ բառերի հականիշները՝**

* + - * *ջահելություն ——————————————*
			* *մայրամուտ ——————————————*
			* *երբեք ——————————————*
			* *շշնջալ ——————————————*
			* *մարել ——————————————*

**Նոր դաս**

1. **Աշխատանքային տետրում արտագրիր և սովորիր հետ հետևյալ բառերի բացատրությունները․**
	* + - *Ոխերիմ – անհաշտ, երդվյալ թշնամի*
			- *Բեռնել – բարձել, բեռը դնել փոխադրամիջոցի վրա*
			- *Գեղջկական – գյուղական*
			- *Ավանդազրույց – առասպել, դարերով միմյանց փոխանցվող պատմություն*
			- *Օթևան – գիշերելու տեղ*
2. **Աշխատանքային տետրում արտագրիր և սովորիր հետևյալ բառերի հոմանիշները․**
	* + - *Մտորել - մտածել*
			- *Մարտ - կռիվ*
			- *Զորեղ - ուժեղ*
			- *Վաճառել - ծախել*
			- *Ամբողջ - բոլոր*
3. **Աշխատանքային տետրում արտագրիր և սովորիր հետ հետևյալ բառերի հականիշները․**
	* + - *Դանդաղ - արագ*
			- *Փափուկ - կոշտ*
			- *Դաժան - բարի*
			- *Գունագեղ -անգույն*
			- *Հզոր – թույլ։*

**Քերականություն- Երկհնչյունների ուղղագրությունը և ուղղախոսությունը – Ույ - յու (էջ 52) ; Ոյ – յո – իո (էջ 54):**

* *Ույ և յու երկհնչյուններն ինչպես արտասանվում, այնպես գրվում են։ Օրինակ՝ ընկույզ, ողջույն, ձյուն, հյուր և այլն։*
* *Բառամիջում լսում ենք «օյ», գրում ենք «ոյ»։ Օրինակ՝ խոյ, Նոյ, գոյական և այլն։*
* *«Յո» երկհնչյուն ինչպես լսվում, այնպես գրվում է։ Օրինակ՝ յոթ, արդյոք և այլն։*
* *«Իո» լսելիս գրվում է «իո»։ Օրինակ՝ ռադիո, միլիոն, հետիոտն։*
* *«Եո» լսելիս գրվում է «եո»։ Օրինակ՝ թեորեմ, քամելեոն և այլն։*

**Պատասխանել հետևյալ հարցերին՝**

* Որո՞նք են **Ույ - յու և Ոյ – յո – իո** երկհնչյունների ուղղագրության և ուղղախոսության առանձնահատկությունները։

**Հանձնարարություններ - Կատարել էջ 53-ի վարժություն 1 և էջ 54-ի վարժություն 1։**

**Գրականություն - Պաուլո Կոելյո, Սուրբ ծննդյան հեքիաթ**

Ինչպես մի հայտնի հին ավանդազրույց է պատմում, մի ժամանակ Լիբանանի հիասքանչ անտառներում երեք մայրիներ ծնվեցին: Մայրիները, ինչպես բոլորին հայտնի է, աճում են շատ-շատ դանդաղ, այնպես որ՝ մեր երեք ծառերը ամբողջ դարեր անցկացրին կյանքի և մահվան, բնության և մարդկության շուրջ մտորումներում:

Նրանք տեսել էին, թե ինչպես Լիբանանի հողին ոտք դրեցին Սողոմոն թագավորի պատգամաբերները և ինչպես հետո, ասորեստանցիների դեմ ճակատամարտերում, արյամբ ողողվեց այդ հողը: Նրանք երես առ երես տեսել էին ոխերիմ թշնամիներ Հեզաբելին և Եղիա մարգարեին: Նրանց ժամանակ էր հորինվել այբուբենը. նրանք զմայլվում էին` տեսնելով, թե ինչպես էին իրենց կողքով անցնում գունագեղ կտորեղենով բարձած քարավանները:
Եվ գեղեցիկ մի օր մայրիները որոշեցին խոսել ապագայի մասին:
- Այն ամենից հետո, ինչ ինձ վիճակվեց տեսնել, - ասաց առաջինը,- ես կուզեի գահ դառնալ, որի վրա բազմեր աշխարհի ամենահզոր թագավորը:
- Իսկ ես կուզեի այնպիսի բանի մի մասը դառնալ, որը հավերժ Չարը Բարու վերափոխեր,- ասաց երկրորդը:

- Իսկ ինչ մնում է ինձ, - ասաց երրորդը, ապա կուզեի, որ մարդիկ, ինձ նայելով, ամեն անգամ Աստծուն հիշեին:

Անցան տարիներ ու տարիներ, և, ահա, անտառում վերջապես փայտահատներ հայտնվեցին: Նրանք կտրեցին մայրիները և սղոցեցին դրանք:

Մայրիներից յուրաքանչյուրն իր նվիրական իղձն ուներ, բայց իրականությունը երբեք չի հարցնում, թե ով ինչ է երազում: Առաջին մայրին գոմ դարձավ, իսկ նրա բնափայտի մնացորդներից մսուր սարքեցին: Երկրորդ ծառից գեղջկական կոպիտ մի սեղան պատրաստեցին, որը հետո մի կահույքավաճառի ծախեցին:
Երրորդ ծառի գերանները ծախել չհաջողվեց: Դրանք սղոցով տախտակների բաժանեցին և պահեցին մեծ քաղաքի պահեստներից մեկում:

Դառնագին տրտնջացին երեք մայրիները. “Մեր բնափայտն ախր այնքան լավն էր: Ոչ մեկը, սակայն, արժանի ձևով չօգտագործեց”:

Ժամանակն անցավ, և մի աստղալից գիշեր ամուսնական մի զույգ, որ օթևան չուներ, որոշեց գիշերել այն գոմում, որ կառուցվել էր առաջին մայրու բնափայտից: Կնոջ ծննդաբերելու օրերն էին: Այդ գիշեր նա որդի ծնեց և նրան տեղավորեց մսուրի մեջ` փափուկ ծղոտի վրա:

Եվ հենց այդ պահին առաջին մայրին հասկացավ, որ իր երազանքը կատարվեց. նա նեցուկ եղավ Երկրի Մեծագույն Թագավորին:

Տարիներ անց մի գեղջկական համեստ տան մեջ մարդիկ նստել էին այն սեղանի շուրջ, որը պատրաստված էր երկրորդ մայրու բնափայտից: Նախքան ընթրիքը սկսելը, նրանցից մեկը սեղանին դրված հացի ու գինու վրա մի քանի խոսք ասաց:

Եվ այդտեղ երկրորդ մայրին հասկացավ, որ հենց այդ պահին ինքը նեցուկ եղավ ոչ միայն գինու սափորին ու հացի պնակին, այլև Մարդու և Աստծու միջև միությանը:

Հաջորդ օրը երրորդ ծառի երկու տախտակներից խաչ սարքեցին: Մի քանի ժամ անց վերքերի մեջ կորած մի մարդու բերեցին և մեխերով խաչին գամեցին: Երրորդ մայրին սոսկաց իր բախտից և սկսեց անիծել իր դաժան ճակատագիրը:
Բայց երեք օր էլ չէր անցել, երբ նա հասկացավ իր համար նախանշված բախտը. խաչից կախված մարդը դարձավ Աշխարհի Լուսատուն: Խաչը, որ պատրաստված էր այդ մայրու բնափայտից, խոշտանգման գործիքից վերափոխվեց հաղթության խորհրդանիշի:

Այսպես կատարվեց երեք լիբանանյան մայրիների ճակատագիրը. և ինչպես դա միշտ լինում է երազանքների հետ, նրանց երազանքները կատարվեցին, բայց բոլորովին այլ ձևով, քան իրենք էին պատկերացնում:

**Մշակույթ** - **Սուրբ Ծննդյան ավանդույթներ։ Ջրօրհնեք։**

 [Նոր տարվա](https://hy.wikipedia.org/wiki/%D5%86%D5%B8%D6%80_%D5%BF%D5%A1%D6%80%D5%AB) տոնահանդեսի համահայկական սովորություններից առանձնանում է նախորդ օրն ու գիշերը 10-12 տարեկան տղաների խմբերի շրջայցերով տոնը շնորհավորելու ավանդույթը։ Այս խմբերը երգելով շրջում էին տնետուն կամ երդիկից դատարկ տոպրակ իջեցնելով՝ իրենք ծպտված մնում տանիքում։ Տանտիկինները կախված տոպրակի մեջ դնում էին մրգեր, հատուկ այդ նպատակով թխված խմորեղեն, ընդեղեն, չամիչ և այլն։ Երգերում ավետվում էին հին տարվա ավարտը, Նոր տարվա գալուստը, հնչում բարեմաղթություններ։

[Քրիստոսի](https://hy.wikipedia.org/wiki/%D5%94%D6%80%D5%AB%D5%BD%D5%BF%D5%B8%D5%BD) ծննդյան տոնը նշում են աշխարհի բոլոր քրիստոնյա ժողովուրդները։

Քրիստոնեության վաղ շրջանում այս տոնը նշում էին [հունվարի 6](https://hy.wikipedia.org/wiki/%D5%80%D5%B8%D6%82%D5%B6%D5%BE%D5%A1%D6%80%D5%AB_6)-ին Քրիստոսի մկրտության տոնի հետ միասին։ 4-րդ դարում [Հռոմի](https://hy.wikipedia.org/wiki/%D5%80%D5%BC%D5%B8%D5%B4) եկեղեցին որոշում ընդունեց Ծննդյան տոնը նշել [դեկտեմբերի 25](https://hy.wikipedia.org/wiki/%D4%B4%D5%A5%D5%AF%D5%BF%D5%A5%D5%B4%D5%A2%D5%A5%D6%80%D5%AB_25)-ին, Մկրտությունը հունվարի 6-ին։

Այս որոշումը [451](https://hy.wikipedia.org/wiki/451) թվականին վավերացրեց [Քաղկեդոնի ժողովը](https://hy.wikipedia.org/wiki/%D5%94%D5%A1%D5%B2%D5%AF%D5%A5%D5%A4%D5%B8%D5%B6%D5%AB_%D5%AA%D5%B8%D5%B2%D5%B8%D5%BE), որից հետո աշխարհի քրիստոնյա ժողովուրդները, հայերից բացի, Ծնունդն ու Մկրտությունը նշում են առանձին-առանձին։ Հայոց եկեղեցին հավատարիմ մնաց Ծնունդը հունվարի 6-ին նշելու ավանդույթին և ցայսօր այդ օրենքը պահում է անխաթար։ Նույն օրը նշվող Մկրտության տոնը խորհրդանշում էր [Հորդանան](https://hy.wikipedia.org/wiki/%D5%80%D5%B8%D6%80%D5%A4%D5%A1%D5%B6%D5%A1%D5%B6) գետում Քրիստոսի մկրտությունը։

[Հունվարի 5](https://hy.wikipedia.org/wiki/%D5%80%D5%B8%D6%82%D5%B6%D5%BE%D5%A1%D6%80%D5%AB_5)-ի երեկոյան տոնահանդեսը կենտրոնանում էր Թաթախման երեկոյի ընթրիքի շուրջ, որին մասնակից ընտանիքի յուրաքանչյուր անդամի սպասքի առաջ վառվում էր նրա համար ժամերգությունից բերված մոմը։ Այդ երեկո սեղանի գլխավոր զարդը ձկնեղենի զանազան տեսակներից պատրաստված խորտիկներն էին խաշած, տապակած, ձկով կարկանդակ, խորոված ձուկ և այլն։ Ձկնատեսակներին ուղեկցում էին առատ յուղով օծված բրնձի, ձավարի, արիշտայի խառը կամ անխառը փլավները, ալյուրից պատրաստած ու դոշաբով կամ մեղրով քաղցրացրած խաշիլը, սիսեռով ու չորացրած բանջարեղենով ապուրը։

Ընթրիքի ընթացքում տուն էին մտնում Քրիստոսի ծնունդն ավետող տղաների 3-5 հոգիանոց խմբեր, տանտերերից ստանում յուղ, ձու, ընկույզ, այլ մթերքներ։

«Ավետիս» երգերը շատ բազմա զան են, երգվում են տեղական բարբառով։ Գրանցում փառաբանվում են Փրկչի առաքինությունները։

«Ավետիս» երգերի ընդհանուր բարեմաղթությունների թեման հնչում է մոտավորապես այսպես.

- Այսօր տոն է սուրբ ծննդեան, ավետիս,

Տեառն մերոյ և հայտնութեան, ավետիս,

Այսօր արևն արդարութեան, ավետիս,

Այսօր արևն արդարութեան, ավետիս:

* Թող ձեր սեղանն բոլորի, ավետիս,
Կթխանի մեջ գինով ի լի, ավետիս,
Ձեր բարեկամքն ուրախանան, ավետիս,
Չարակամքն ի դառս պատռին, ավետիս։

Հունվարի 6-ին պատարագից հետո կատարվում էր [Հորդանան գետում](https://hy.wikipedia.org/wiki/%D5%80%D5%B8%D6%80%D5%A4%D5%A1%D5%B6%D5%A1%D5%B6_%D5%A3%D5%A5%D5%BF) Քրիստոսի մկրտությունը խորհրդանշող արարողությունը, որ հայտնի է «Խաչը ջուրը գցել» կամ «Ջրօրհնեք» անուններով։

Հասարակության աչքի առաջ քահանան խաչը ջուրն էր գցում և մեռոն կաթեցնում ջրի մեջ։ Հավաքվածներն անմիջապես օրհնված ջրի մեջ թաթախում էին իրենց ձեռքերը, քսում հիվանդ մասերին համոզված, որ օրհնված ջուրը կլավացնի իրենց։ Այդ ջրից թասերով, սափորներով տուն էին տանում, կաթեցնում յուղ ու պանրի կարասները, ամբարի մեջ՝ մթերքների առատությունն ապահովելու հույսով։ Այդ ջրից պահում էին նաև մինչև հաջորդ տարվա տոնը:

**Հարցեր և առաջադրանքներ՝**

* Ինչպիսի՞ հայկական ավանդություններ և սովորություններ են կապված Սուրբ Ծննդյան տոնի հետ։
* Ինչու՞ են տարբերվում կաթոլիկ եկեղեցու և հայ առաքելական եկեղեցու կողմից Սուրբ Ծննդյան տոնը նշելու օրերը։
* Ինչպիսի՞ ծեսեր էին կատարում Սուրբ Ծննդյան տոնին և որո՞նք էին դրանց նշանակությունները։
* Ո՞ր սովորույթը քեզ հետաքրքրեց և ինչու՞։
* Ի՞նչ էր խորհրդանշում Ջրօրհնեքի խորհուրդը։

**Տնային հանձնարարություններ**

***Գրականություն - Սուրբ ծննդյան հեքիաթ /Պաուլո Կոելյո/։***

1. Վարժ կարդա հեքիաթը և քո բառերով հակիրճ ներկայացրու հիմնական գաղափարը:
2. Ինչի՞մասին էր երազում մայրիներից յուրաքանչյուրը։
3. Կատարվեցի՞ն արդյոք ծառերի ցանկությունները։
4. Համաձա՞յն ես արդյոք, որ երբեմն մեր ցանկությունները կատարվում են այլ կերպ քան մենք ենք պատկերացնում։
5. Կարո՞ղ ես օրինակներ բերել։

**Քերականություն և բառագիտություն**

* **Երկհնչյունների ուղղագրությունը և ուղղախոսությունը – Ույ - յու (էջ 52) ; Ոյ – յո – իո (էջ 54)**

Սովորել աշխատանքային փաթեթում ներառված՝ **Ույ - յու և Ոյ – յո – իո** երկհնչյունների ուղղագրությանը նվիրված դասանյութը, կարողանալ բացատրել և բերել օրինակներ։

* Կատարել աշխատանքային փաթեթի հանձնարարությունները։

**Մշակույթ – *Սուրբ Ծննդյան ավանդույթներ։ Ջրօրհնեք։***

Սահուն կարդալ աշխատանքային փաթեթում ներառված դասանյութերը։ Պատասխանել նյութի վերաբերյալ հարցերին։